प्रियंका गांधी ने फिर साधा योगी सरकार पर निशाना, कहा- किसानों से मुंह मोड़ के बैठी है यूपी सरकार  
कर्ज में दबे कन्नौज के एक किसान ने शनिवार को कर ली थी आत्महत्या
प्रियंका गांधी किसान की मौत पर दुख जताते हुए योगी सरकार पर साधा निशाना
प्रियंका ने ट्वीट कर सरकार पर किसानों से मुंह मोड़ने का आरोप लगाया
उत्तर प्रदेश में कर्ज में दबे एक किसान द्वारा कथित तौर पर खुदकुशी करने को लेकर कांग्रेस महासचिव प्रियंका गांधी वाड्रा ने शनिवार को राज्य सरकार पर निशाना साधा. प्रियंका गांधी ने किसान की मौत पर दुख जताते हुए उत्तर प्रदेश सरकार पर आरोप लगाया कि योगी आदित्यनाथ सरकार किसानों से मुंह मोड़े बैठी हुई है. उन्होंने एक खबर का हवाला देते हुए ट्वीट किया, 'भाजपा सरकार ने एक तरफ चंद अमीर दोस्तों के 76000 करोड़ एक झटके में माफ कर दिए, दूसरी तरफ उप्र में हमारे किसान 35,000 रुपए के कर्ज के दबाव में आत्महत्या करने को मजबूर हैं.' 
प्रियंका गांधी ने सरकार पर आरोप लगाया, 'ये अन्याय है. किसानों पर कर्ज की मार पड़ी है और उप्र सरकार उनसे मुंह मोड़ के बैठी है.' उन्होंने जो खबर शेयर की उसके मुताबिक कन्नौज में रतिराम यादव नामक एक किसान ने कथित तौर पर खुदकुशी कर ली क्योंकि वह भूमि विकास बैंक से लिया गया 35 हजार रुपये का कर्ज नहीं चुका सका.